Bitė Lietuva

UAB Bitė Lietuva ir Lietuvas uzņēmums, kas darbojas mobilo sakaru un interneta pakalpojumu jomā. Tā mātes uzņēmums UAB Bitė group, kas pastarpināti pieder ASV privātā kapitāla investīciju uzņēmumam Providence Equity Partners. Bitė mobilā telefona tīkls Lietuvā darbu sāka 1995. gadā.

 Vēsture 
Bité GSM mobilā telefona tīkls kā trešais Lietuvā tika atklāts 1995. gada augustā. 1995. gadā Nīderlandē reģistrēts tā mātes uzņēmums Bite Finance International B.V.

2003. gadā Bité kļuva par mobilo sakaru operatora Vodafone partneri.
2005. gada 5. maijā Latvijā tika dibināts meitas uzņēmums SIA Bite Mobile (tagad Bite Latvija); oktobrī Bite atklāja mobilā telefona tīklu Latvijā.
2007.gada februārī Dānijas telesakaru uzņēmums TDC BITE mātes uzņēmumu Bite Finance International B.V. pārdeva privātā kapitāla uzņēmumam Mid Europa Partners.

2015. gada 24. decembrī Mid Europa Partners paziņoja, ka BITE mātes uzņēmums Bite Finance International B.V. tiks pārdots ASV privātā kapitāla investīciju fondam Providence Equity Partners. Darījums tika pabeigts 2016. gada 16. februārī.
2017. gada 18. oktobrī Bitė Lietuva iegādājās Zviedrijas mediju grupas Modern Times Group (MTG) biznesu Baltijā (tagad UAB All Media Group jeb TV3 Group).

2020. gada maijā Bitė Lietuva parakstīja līgumu ar valstij piederošo Lietuvas Radio un televīzijas centru (LRTC, pazīstams arī kā Telecentras) par interneta, datu pārraides un IPTV biznesa MEZON pirkšanu par vairāk nekā 20 miljoniem eiro. Decembrī pārņemšanu apstiprināja Lietuvas Konkurences padome ar nosacījumu, ka Bitė nedrīkst iznomāt vai nodot MEZON 2,3 GHz un 2,6 GHz frekvences tās infrastruktūras kopuzņēmumam Centuria ar Tele2; darījums tika pabeigts 31. decembrī.

2021. gadā Bitė grupas uzņēmums TV Play Baltics, kas sniedza ciparu pavadoņtelevīzijas pakalpojumus ar zīmolu Home3, tika apvienots ar mātes uzņēmumu Bitė Lietuva.
2021. gadā uzņēmumi UAB Bitės salonų tinklas un UAB Eurocom tika apvienoti ar mātes uzņēmumu Bitė Lietuva.
2023. gada 1. aprīlī meitasuzņēmums UAB MEZON, kas nodrošināja interneta, datu pārraides un IPTV pakalpojumus, tika apvienots ar Bitė Lietuva.
2022. gadā Bitė parakstīja 5G aprīkojuma piegādes līgumu ar Zviedrijas uzņēmumu Ericsson, kas Lietuvā aizstātu vecāku šī uzņēmuma aprīkojumu, savukārt Latvijā un Mezon tīklā Lietuvā tas aizstātu Ķīnas uzņēmuma Huawei iekārtas.

2023. gada 19. jūnijā Bitė Lietuva paziņoja, ka reorganizēs Bitė grupu. Tās mediju uzņēmumi visās Baltijas valstīs tiktu apvienoti zem Lietuvā reģistrētas pārvaldītājsabiedrības UAB All Media Group (TV3 Group). Savukārt sakaru uzņēmumi tiktu apvienoti zem Bitė group. 1. septembrī Lietuvā tika dibināts uzņēmums UAB Bitė group, kas kļuva par UAB Bitė Lietuva pārvaldītājsabiedrību.

 Atsauces 

 Ārējās saites 
 Bitė Lietuva 
 BITĖ Group
 Mezon 

Kategorija:Lietuvas uzņēmumi
Kategorija:Mobilo sakaru operatori
Lietuva